UNO

係一種紙牌遊戲，由Merle Robbins喺1971年發明，而家由遊戲公司美泰生產。當玩家手上剩返最後一隻牌時，一定要講「UNO」，遊戲因而得名。

玩法 
遊戲牌分四種色：紅色、綠色、藍色同黃色，每種色有25隻牌，其中19隻係數字牌{0.1.1.2.2.3.3.4.4.5.5.6.6.7.7.8.8.9.9}，其餘係功能牌：skip、draw two同reverse，另有黑色特別牌兩種：wild同wild draw four。每副牌共有108隻牌，4種顏色各有兩套，另黑色牌各有4套。

開始時，玩家各抽一隻牌，數字最大嘅做莊家。莊家向每人輪流派7隻牌，然後喺疊牌度攞出第一隻牌，卡面向上；如果係wild draw four要再攞，莊家左邊玩家根據呢隻牌出牌，並根據順時針方向換下位玩家出牌，遊戲正式開始。

玩家出嘅牌，要同上個玩家出嘅牌嘅顏色或數字相同，但黑色特別牌就無呢個限制，可以隨便出。玩家如果無牌可以出，就要喺疊牌度攞牌，如果符合可以即刻出；玩家亦可以假扮手上無牌而攞牌，但要出牌亦必須出啱啱攞嗰隻牌。

當玩家手上得返一隻牌，一定要講「UNO」；最快出晒手上紙牌嘅為之贏。

兩人對玩嘅規則 
玩家打出Reverse牌，嗰隻牌嘅功能等於Skip牌，即係嗰個玩家可以出多一隻牌。

玩家打出Skip牌，嗰個玩家亦可以出多一隻牌。

玩家打出Draw two或Wild Draw four牌，佢嘅對手玩家就要跟規則抽兩隻或四隻牌，然後出牌權輪返到原來嘅玩家。

特別牌

計分 
計分方法一：有人贏咗一局後，其他人手上剩返嘅牌所代表嘅分數，全部加起嚟畀贏家做分數。最先到達指定分數玩家係最終贏家。

計分方法二：有人贏咗一局後，其他人就將個人手上嘅牌所代表嘅分數加起嚟，做自己個人嘅負分，最先到達指定分數遊戲就停止，最低分玩家係最終贏家。

數字牌嘅分數係面值
功能牌計20分
黑牌計50分

罰則 
當玩家剩返最後一隻牌時唔記得講「UNO嘅情況下出wild draw four card，而被下位玩家挑戰並檢查紙牌確認，就要罰牌4隻；但如果挑戰失敗，咁挑戰者就要罰多兩隻牌。

其他/特別玩法 
Cut牌：如果玩家手上嘅牌同枱上嘅牌嘅顏色同數字完全相同，叫聲「cut」後可以唔跟順序搶先出牌，令被跳過嘅玩家喪失一次出牌機會，並且繼續按cut牌嘅玩家順序遊戲。咁可加快遊戲進度同刺激感。
同字牌：如果手上有兩隻或以上嘅相同字牌，可以一次出晒，但最開頭嘅牌嘅顏色需要同枱上嘅一樣。Skip嘅隻數就決定跳過幾多個人。
累積Draw：當一個玩家打出Draw two嘅時候，下一玩家可以繼續出Draw two或Wild draw four，如此類推。最後無呢類牌嘅玩家就要抽去全部嘅罰卡張數。
瘋狂Reverse、skip：當玩家遇到Draw two、Wild Draw four罰則時，可以靠skip或reverse「保護」自己。例如被上家wild draw four，你可以打出reverse輪到上家受罰；或打出skip跳過自己輪到下家受罰。當然，玩家可以繼續skip或reverse掉呢個罰則，但隻色要同枱上嘅卡顏色或功能相同；面對Wild draw four就可以選用任何顏色嘅功能牌。喺未罰牌前，Wild draw four定為「無色」。
罰則：每當玩家出錯牌或被發現冇講UNO等情況，玩家要罰抽五隻牌。

咭遊戲